Dre se n'on ket ar brasañ fan eus ar stummoù barzhoniezh 'dieub', ma vez diheverk al lusk enno, ma ne vez ket ur reolenn d'an troatadoù, ha, dreist-holl, diglotenn. Gouzout a ran hervat e oa diglotenn ar varzhoniezh bredennek, hag e oa evel an hini saozneg (kozh…), da lavaret eo savet war al lusk hag ar pouez-mouezh. Ur resisadur memestra, pa lavaran diglotenn emaon o komz eus ar c'hlotennoù 'fin', 'diavaez', ket an enklotennoù a vez kavet a-vil vern gant Nerin&Taliesin Inc.. Cheñchet eo forzh penaos, ha ne skrivan ket evit tud marvet pell 'zo, nag evit kas un "hengoun breizhek" war-raok pe tra pe dra. Evel ma ran bepred e skrivan traoù a blijfe din lenn. N'ouzon ket ma zo tud all a blij dezho ar pezh a blij din resis (n'eus ket), met soñjal a ra din e vo lod all o kavout se brav.